5 ค่ายกล สำหรับผู้หญิงสกัดเงินออกกระเป๋า
จะซื้ออะไร…ถามตัวเองให้ครบก่อน ตามนี้!
28 ก.ย. 2558

จะซื้ออะไร…ถามตัวเองให้ครบก่อน ตามนี้!
เกิดมาเป็นผู้หญิง ลำบากมากนะ พูดเลย! เพราะมีของที่ต้องซื้อ ของที่อยากได้เยอะมาก ลิปสติก อายแชโดว์ มาสคาราออกใหม่ มันเป็นสิ่งที่ต้องมีอ่ะ นี่ยังไม่นับรองเท้าส้นสูง กระเป๋าแบรนด์เนมที่เข้าแถวรออีกนะ..อ้อ! เสื้อกระโปรงที่แน่นในตู้นั่นน่ะ ไม่มีอะไรจะใส่จริงๆนะ ต้องซื้อใหม่ละ
เงินเลยมาแบบมาเร็วไปเร็ว ห้ามใจไม่ได้จริงๆ เพื่อความสุขสวัสดีกับบัตรเครดิตและเงินในกระเป๋าของเรา คลีโอขอแนะนำ คำถาม 5 ข้อ ถามตัวเองในใจ ตอบให้ชัดๆก่อนซื้อทุกครั้ง รับรองสลิปบัตรเครดิตเดือนนี้ ลดลงชัวร์
1. เราจำเป็นต้องมี “สิ่งนี้” มั้ย???
เป็นคำถามที่ดีที่สุดก่อนการใช้เงินทุกครั้ง เพราะเรามักจะซื้อของสวย ของดี ของหรู แต่ไม่มีความจำเป็นในการดำรงชีวิตเลย แต่ที่ซื้อมาเพราะมันลดอยู่..มันมีคูปองส่วนลดนี่ แค่นั้นล่ะ โดยลืมคิดไปว่า “ของที่แพงที่สุดคือของที่ซื้อมาแล้วไม่ได้ใช้”!!  เพราะฉะนั้นถามตัวเองนะว่า ถ้าไม่ได้ของชิ้นนั้นมาแล้วทำให้ชีวิตเราแย่ลงมั้ยm หรือถามแบบง่ายๆ..ถ้าไม่มีมันแล้วเราจะถึงตายมั้ย ?
2. มีอันอื่นที่ถูกกว่านี้มั้ย?
ลองนึกถึงประโยชน์ใช้สอยจริงๆ มองข้ามเรื่องของแบรนด์หรือมาร์เก็ตติ้ง ของดีมีโอกาสจะแพงก็จริง แต่ในของบางอย่างเราไม่ต้องลงทุนเยอะนักก็ได้ อย่างเช่น กาแฟแบรนด์เนมแก้วละ 150 บาท แต่เราสามารถซื้อกาแฟเย็นธรรมดาๆได้แค่แก้วละ 30-45 บาท..เปิดใจให้กว้าง แล้วเลือกอันที่คุ้มที่สุด
3. อันที่อยากได้จะ SALE เมื่อไร?
ไม่ต้องรอให้หมดคอลเลคชันหรือปลายซีซันใดๆ ทุกห้างมีมิดไนท์ มิดเยียร์  เอฟเวอรี่วีค เซลล์ ถ้าจะซื้อของอะไร อย่าปากหนัก ถามน้องคนขายเลยว่า ช่วงนี้จะมีเซลล์มั้ยจ๊ะ? หรือมียี่ห้อไหน ที่ของเหมือนๆกันเซลล์บ้าง?  เลิกเถอะกับคอนเซปท์ว่า “จ่ายก่อน เก๋ก่อน” เปลี่ยนมาเป็น “จ่ายช้า ถูกกว่า”ดีกว่านะ
4. มีโปรโมชั่นกับบัตรอะไรบ้างจ๊ะ?
ณ จุดนี้บัตรเครดิตรุมสร้างโปรกับร้านค้า ห้าง ร้านอาหารเยอะมาก อย่าปล่อยสิทธิดีๆแบบนี้ให้ลอยนวล ถามทุกครั้งก่อนจ่ายตังค์ จะได้เลือกบัตรถูกว่าวันนี้จะช็อปด้วยบัตรอะไรดี จะได้คุ้มที่สุด
5. ใช้แต้มสะสมอะไรได้บ้างมั้ย?
บัตรสมาชิก บัตรสะสมแต้ม แต้มสะสมของบัตรเครดิต มีอะไรขนมาใช้เป็นส่วนลด ใช้เป็นเงินสดให้หมดค่ะ แล้วคุณจะได้ของราคาถูกกว่าเดิมเยอะมาก
หลังจากถามตัวเองทั้ง 5 ข้อแล้ว เราก็จะเรื่มเหนื่อย..ขี้เกียจซื้อ เก็บตังต์ต่อดีกว่า คุณว่ามั้ย? 
 เนื้อหาจาก : CLEO Thailand http://www.cleothailand.com/2014/5361/